ኢሕአዴግ ከህዝብ ጋር የሚያደርገውን ውይይት አጠናክሮ ይቀጥላል-ጠቅላይ ሚኒስትር አቶ ሀይለማርያም
 – የመልካም አስተዳደር ችግሮች የልማት እንቅፋት ከመሆናቸው በፊት ኢህአዴግ ከህዝብ ጋር በሚያደርገው ውይይት አስቀድሞ ለመፍታት የተከተለውን አቅጣጫ አጠናክሮ እንደሚቀጥል ጠቅላይ ሚኒስትር ሀይለማርያም ደሳለኝ አስታወቁ።ጅማ ከተማን ጨምሮ ከጅማ ዞን ወረዳዎች የተውጣጡ የህብረተሰብ ተወካዮች በልማትና መልካም አስተዳደር አፈፃፀም ችግሮችና ጠንካራ ጎኖች ላይ ከጠቅላይ ሚኒስትር ሀይለማርያም ደሳለኝ፣ከኦሮሚያ ክልል ርእሰ መስተዳድር አቶ ሙክታር ከድርና ከከተማው አስተዳደር ጋር ዛሬ ተወያይተዋል ።ጠቅላይ ሚኒስትር ሀይለማርያም ደሳለኝ በተለይ ከኤሌክትሪክ መቆራረጥና መንገድ ጋር ተያይዞ የሚነሳው ችግር በጅማ ዞን ብቻ ሳይሆን በሁሉም የአገሪቱ አካባቢ ጎልቶ የሚነሳ ችግር ነው ብለዋል።በሁሉም አካባቢ የሚታየው ችግር ከመንግስት ጉድለት የመነጨ ሳይሆን የህብረተሰቡ የአገልግሎት ተጠቃሚነት ፍላጎት እየሰፋ ከመምጣት ጋር ተያይዞ የመጣ መሆኑንም ገልፀዋል ።መንግስት በአምስት አመቱ የእድገትና ትራንስፎርሜሽን እቅድ 75 በመቶ የገጠሩን አካባቢ የኤሌክትሪክ አገልግሎት ተጠቃሚ ለማድረግ በያዘው ሰፊ እቅድ አበረታች ውጤት ቢመዘገብም የትራንስፎርመርና ቆጣሪ አቅርቦት እጥረት በማጋጠሙ የአቅም ውስንነት ለችግሩ ምክንያት መሆኑን ጠቁመዋል ።ለችግሩ ዘላቂ መፍትሄ ለመስጠት ትራንስፎርመርና ቆጣሪ በሀገር ውስጥ ማምረት መጀመሩን ተናግረዋል ።በመንገድ መሰረተ ልማት በኩል መንግስት በሁሉም የአገሪቱ ክልሎች የአገልግሎቱን ተደራሽነት ለማስፋፋት በሰራው መጠነ ሰፊ ስራ አበረታች ውጤት መመዝገቡን የገለፁት ጠቅላይ ሚኒስትሩ በሁለተኛው የእድገትና ትራንስፎርሜሽን እቅድ ዘመን አገልግሎቱ ባልተዳረሰባቸው አካባቢ እንደችግሩ ስፋትና እንደ አካባቢዎቹ ኢኮኖሚያዊ ጠቀሜታ የመንገድ ግንባታ ለማካሄድ አቅጣጫ መያዙን አስታውቀዋል ።ከመልካም አስተዳደርና አፈፃፀም ጋር ተያይዞ የሚታየው ችግር ሙሉ በሙሉ አለመቀረፉን ገልጸው ችግሩ እንደስርአት ሳይሆን በግለሰቦች ደረጃ የሚፈፀም በመሆኑ መንግስት የድርጊቱ ሰለባ በሆኑ አመራሮች ላይ እርምጃ እየወሰደ መሆኑን በአፅኖት ተናግረዋል ።በሀገሪቱ የሚታየው የሰዎች ህገወጥ ስደት የችግሩ መንስኤ ከፖለቲካ ጋር ምንም አይነት ተያያዥነት የሌለው መሆኑን የገለፁት ጠቅላይ ሚኒስትሩ ከግንዛቤ እጥረትና ከድህነት ጋር የተያያዘ መሆኑን አስታውቀዋል ።የህብረተሰቡን አመለካከት በመለወጥና ልማትን በማፋጠን ችግሩን በዘላቂነት መፍታት የሚቻለው በመንግስት ብቻ ሳይሆን ህብረተሰቡም ከፍተኛ የሀላፊነት ድርሻ ያለበት በመሆኑ በቀጣይ የተቀናጀ ስራ ለመስራት ትኩረት መሰጠቱን ተናግረዋል ።መንግስት በሁለተኛው የእድገትና ትራንስፎርሜሽን እቅድ ትግበራ ለሚያከናውናቸው ስራዎች በዋናነት ህዝቡን ያሳተፉ እንዲሆኑ አቅጣጫ መያዙን የገለፁት ጠቅላይ ሚኒስትሩ ለዚህም በልማትና መልካም አስተዳደር ላይ ከህዝቡ ጋር የሚደረጉ ውይይቶች ተጠናክረው እንደሚቀጥሉ አስታውቀዋል ።የኦሮሚያ ክልል ርእሰ መስተዳድር አቶ ሙክታር ከድር ድርጅታቸው ኦህዴድ/ኢህአዴግ ከህዝብ ጋር የሚያደርገው ውይይት ጠንካራ ጎኖችን አጠናክሮ ለማስቀጠልና ድክመቶቹን እያረመ ለመጓዝ ትልቅ የአቅም ምንጭ ሆኖታል ብለዋል ።ድርጅቱ የመልካም አስተዳደር ችግሮች ወደ ልማት እንቅፋትነት ከመቀየራቸው በፊት አስቀድሞ የመፍታትና የማስወገድ አቅጣጫን አጠናክሮ እንደሚቀጥል ተናግረዋል ።በተለይም በመልካም አስተዳደር ዙሪያ ከህብረተሰቡ የተነሱ ቅሬታዎችን በማጥናት የማስተካከያ እርምጃ እንደሚወሰድ ገልፀዋል ።መንግስት ከህብረተሰቡ የሚነሱ የመልካም አስተዳደርና የልማት ጥያቄዎችን ደረጃ በደረጃ ለመፍታት እየሰራ መሆኑን የገለጹት አቶ ሙክታር በተለይ በጅማ ዞን በገጠር መንገድ ተደራሽነት እየተከናወኑ ያሉ ተግባራት በክልሉ በአርያነት ተጠቃሽ በመሆኑ ተጠናክረው እንደሚቀጥሉ አረጋግጠዋል ።እንደ ኢዜአ ዘገባ ነዋሪዎቹ በውይይቱ ላይ ካነሷቸው የልማትና መልካም አስተዳደር ችግሮች መካከል የመብራት አገልግሎት መቆራረጥ፣ በከተማው ከመሬት አስተዳደር ጋር ተያይዞ የሚታይ ህገወጥ የመሬት ይዞታና ካርታ አሰጣጥ ፣የከተማ ንፅህና መጓደል ፣ለከተማው ውበት የነበረው የአወይቱ መናፈሻ መፍረስና ያለ አገልገሎት መቀመጥ፣የጊቤ አዳራሽና ቤተመንግስት ክብካቤ ማጣትና ለጉዳት መዳረግ ፣የሊሙ ገነት ከተማ የውስጥ ለውስጥና ከኦሞናዳ ተርጫ መንገድ ብልሽትና የአስፓልት ጥያቄ  ይገኙባቸዋል።በአገሪቱ ጎልቶ በሚታየው ህገወጥ የሰዎች ስደት የጅማ ዞን ትልቁን ድርሻ መያዝ፣አካባቢው ለግብርና ልማት አመቺ ቢሆንም በተለይ የጓሮ አትክልት ምርት በገበያ ላይ ባለው እጥረት ከሌሎች የአገሪቱ ክፍሎች መቅረብ፣ጅማ ዩኒቨርሲቲ በዘርፉ የጎበተ ልምድ ቢኖረውም ችግሩን መቅረፍ የሚያስችል ምርምር በማድረግ ተግባራዊ አለማድረጉ ነዋሪዎቹ ካነሷቸው ችግሮች ተጠቃሽ ናቸው ።ለረዥም ጊዜ ችግር ሆኖ የቆየው የጅማ ከተማ አስፓልት መንገድ ግንባታን ጨምሮ የነዋሪውን ማህበራዊና ኢኮኖሚ ችግር ለመፍታት እየተካሄደ ያለው የመሰረተ ልማት ግንባታ አበረታች መሆኑን በጠንካራ ጎኑ የገለፁት ነዋሪዎቹ በከተማው ግዙፍ የማምረቻ መንደር ለመገንባት የመሰረተ ድንጋይ መቀመጡ የከተማውን ህብረተሰብ የስራ አጥነት ችግር ለመቅረፍና የህዝቡን የረዥም ጊዜ ጥያቄ የሚመልስ በመሆኑ ለተግባራዊነቱ መንግስት ትኩረት እንዲሰጥ ጠይቀዋል ።የጅማ ከተማ አስተዳደር ከንቲባ አቶ ሰለሞን አበበ በከተማው ከመሬት አስተዳደር ጋር ተያይዞ የሚታየው የአፈፃፀም ክፍተት እየተሻሻለ የመጣበት ሁኔታ በመፈጠሩ ከአቅም በላይ የሆኑ ችግሮች በአስተዳደርና በህግ አግባብ እልባት እንዲያገኙ እየተደረገ መሆኑን ተናግረዋል ።በከተማው የአወይቱ መናፈሻ በአካባቢው ከመሰረተ ልማት ግንባታና ውስጣዊ ችግር ጋር ተያይዞ የተፈለገውን አገልግሎት እየሰጠ አለመሆኑን ጠቁመው በቀጣይ ለልማታዊ ባለሀብት በመስጠት ጥቅም ላይ ማዋል የሚቻልበት አቅጣጫ መያዙን ገልፀዋል ።